**PRACOVNÝ LIST pre birmovancov**

6.4. Spoločenstvo.

**Doplň chýbajúce slová:**

1. Boh v ...............je spoločenstvo osôb, ktoré sa neustále delí o lásku. Aj ty, keďže si stvorený na obraz a podobu Boha, si pozvaný žiť podobne. V spoločenstve.
2. *„Vytrvalo sa zúčastňovali na učení apoštolov a na bratskom ........................., na lámaní chleba a na modlitbách. (Sk 2,42)* Spoločenstvo je znamením Božej prítomnosti vo svete. Je miestom osobnostného aj duchovného rastu, kde sa rozvíjajú **hlboké** a úzke vzťahy.
3. .............. je skupina ľudí, ktorú spájajú len spoločné záujmy, spoločná minulosť.
4. Turíce sú živou skúsenosťou spoločenstva apoštolov s ........... ........................ . Apoštoli dostali veľkú silu vydávať svedectvo o Ježišovi.
5. Spoločenstvo, ktoré nasleduje ................., stretáva sa pravidelne, rado slúži iným, rado sa modlí, číta Božie slovo.
6. ........................... musí byť základným postojom spoločenstva. Načúvaniu Bohu, iným ľuďom, spoločenstvám, farnosti. Tí, ktorí doňho patria sa stávajú učeníci ....................... .
7. „.................. je spoločenstvo spoločenstiev, svätyňa, do ktorej sa chodia napiť vysmädnutí, aby vládali pokračovať v ceste“ (EG 28)

**Zamyslenie:**

Máš partiu ľudí, s ktorými chodíš von? Kde sa stretávate a čo spolu robíte? Aký je hlavný dôvod, že ste sa dali dokopy? Každý človek túži niekam patriť. Preto prirodzene vyhľadáva okruh ľudí, s ktorými môže zdieľať to, čo prežíva. Aký je rozdiel medzi partiou, ktorú máš a naším spoločenstvom birmovancov? Vzťahy v spoločenstve sú hlbšie ako vzťahy v partii. Partiu spájajú rovnaké záujmy, spoločná minulosť. Spoločenstvo je miestom rastu, vzájomnej služby, nezištného sebadarovania sa.

Spoločne pouvažujte nad Božím slovom Jn 13, 1-20. Aký je postoj Ježiša uprostred spoločenstva? Čo znamená umývať si jeden druhému nohy? Ježiš ťa pozýva, aby si robil podobne. Ako môžeš „umyť druhému nohy“?

Spoločenstvo je znakom života Cirkvi. Znaky spoločenstva sú pravidelnosť, Božie slovo, atmosféra dôvery, otvorenosť pre rast, zdieľanie, spoločná modlitba. Prečítajte si viac o živote apoštolov Sk 2, 42-47. Aké znaky malo ich spoločenstvo? Ako vnímaš svoje birmovanecké spoločenstvo? Vedel by si si predstaviť pokračovanie života v spoločenstve aj po birmovke?

Dobro spoločenstva je viac ako tvoje osobné dobro. Toto sa vyplatí brať do úvahy, keď si si nie istý, či tvoje rozhodnutie, ktoré robíš je správne. (Napr. nechce sa ti ísť na stretko z pohodlnosti. Ale spoločenstvo aj Boh ťa čakajú. Je potrebnejšie ísť, pretože tvoja prítomnosť môže druhých povzbudiť ako aj druhí môžu priniesť povzbudenie do tvojho života.) Ako to vnímaš? Myslíš, že spoločenstvo môže aj uškodiť? Ako?

Napíš, aké spoločenstvá fungujú v tvojej farnosti?

Otvorenosť musí byť základným postojom spoločenstva. Otvorenosť znamená vedieť načúvať Bohu, iným ľuďom, spoločenstvám aj celej farnosti. Tí, ktorí doňho patria sa tak stávajú učeníci misionári.

Ako vnímaš svoju farnosť? Je Otcovským domom? Otvoreným komukoľvek? Čo môžeš preto spraviť, aby taká bola?

**Aktivita:**

malé birmovanecké agapé – zúčastním sa prípravy aj stretnutia.

**Modlitba**

Ježiš, ďakujeme ti za naše birmovanecké spoločenstvo. Učí nás mať citlivé srdce pre seba navzájom. Vzájomne sa prijímať, počúvať a pomáhať si. Vďaka spoločnému zdieľaniu nám dáva príležitosť rásť vo viere. Prosíme ťa, o milosť byť súčasťou spoločenstva aj po birmovke. Aby sme tak mohli rásť ľudsky aj duchovne, bližšie poznávať teba, Ježiš; učenie Cirkvi a byť súčasťou farnosti. Prosíme ťa, nech je naša farnosť Otcovským domom vždy otvoreným prijať všetkých, ktorí sa rozhodnú vstúpiť. Ďakujeme. Amen.

**Chýbajúce slová:** 1. Trojici; 2. spoločenstve; 3. Partia; 4. Duchom Svätým; 5. Ježiša; 6. Otvorenosť, misionári; 7. Farnosť;

**KOMUNIKAČNÁ HRA** (Icebreaker) – **na úvod stretnutia**. Cieľom hry je „lámať ľady“ – zažiť niečo spolu, odľahčiť napätie. Hra nemusí súvisieť s témou stretnutia.

**Sila spoločenstva**

Rozdeľte skupinu po trojiciach. Každá skupina má 3 plastové slamky, 30 cm dlhý pásik lepiacej pásky a nožnice. Každá skupinka musí postaviť trojnožku zo slamiek za čas, ktorý si dopredu určíte. Vyskúšajte trojnožku tak, že na ňu položíte knihy. Najpevnejšia trojnožka vyhráva. Ak budete počas spoločného zdieľania hovoriť o sile spoločenstva, môžete nadviazať na túto skúsenosť s trojnožkou.